સંજય લીલા ભણસાળી ગોવિંદા સાથે સમાધાન કરવાના મૂડમાં નથી
અભિનેતાને જોતાં જ દિગ્દર્શક એ સમારંભમાંથી બહાર નીકળી ગયો
કરણ જોહરનો પ્રશ્ન છે તો સંજય લીલા ભણસાળીએ તેના સ્વભાવની વિરુદ્ધ જઈને તેની સાથે સમાધાન કરી લીધું છે. પરંતુ બીજા કેટલાક લોકો સાથે તે સમાધાન કરવાના મૂડમાં નથી અને આ યાદીમાં ગોવિંદાનો સમાવેશ થાય છે. તાજેતરમાં યોજાયેલા એક સમારંભમાં ગોવિંદાનો સામનો કરવાને બદલે સંજયે કાર્યક્રમમાંથી બહાર નીકળી જવાનું પસંદ કર્યું હતુ.ં
તેના લાંબા સમયના આસિસ્ટન્ટ પોની વર્માની ડાન્સ સ્કૂલની ઉદ્ઘાટન વિધિ દરમિયાન સંજય સૌથી પહેલો આવ્યો હતો. એ પછી વિવેક ઓબેરોય, નીતુ ચંદ્રા અને મુગ્ધા ગોડસે જેવા કલાકારો આવ્યા હતા. અને બધું જ કામ વ્યવસ્થિત રીતે આગળ વધતું હતું. ''સંજય સારા મૂડમાં લાગતો હતો. અને સમારંભ શરૃ થાય એ પૂર્વે તેણે પોની સાથેના પોતાના સંબંધો વિશે વાત કરી હતી. પરંતુ ગોવિંદા આવતાં જ તે સમારંભમાંથી બહાર નીકળી ગયો હોવાથી સૌને ઘણી નવાઈ લાગી હતી. આ બનાવ સમારોહ શરૃ થયા પૂર્વે બન્યો હોવાથી એક વાત સ્પષ્ટ થઈ ગઈ હતી કે તેને ગોવિંદા સાથે સ્ટેજ પર બેસવું નહોતું. જોકે ગોવિંદાએ ડાન્સ કરીને મહેમાનોનું મનોરંજન કર્યું હતું.'' એમ સૂત્રે જણાવ્યું હતું.
૨૦૦૨માં રિલિઝ થયેલી સંજયની ફિલ્મ 'દેવદાસ'માં ચુનીલાલનું પાત્ર ભજવવાનો ગોવિંદાએ અસ્વીકાર કર્યો ત્યારથી આ બન્ને વચ્ચેના સંબંધો કડવા થઈ ગયા હતા.
જોકે પોતાના ભૂતપૂર્વ બોસ અને ગુરુ સંજયનો બચાવ કરતાં પોનીએ કહ્યું હતું કે, ''સંજયે મારી સમક્ષ સ્પષ્ટ કર્યું હતું કે તે મારી એકેડેમી જોવા અને મને આશીર્વાદ આપવા જ આવશે. તેનો જવાનો સમય અને ગોવિંદાનો આવવાનો સમય એક યોગાનુયોગ હતો. ''આમ કહી પોનીએ ઉમેર્યું હતું કે ૧૦ મિનિટનું વચન આપ્યું હોવા છતાં સંજયે ત્યાં વધુ સમય પસાર કર્યો હતો.